זיוה ארמוני בעת בניית בית הקיבוץ המאוחד בתל אביב, כאשר לימינה האדריכל חנן הברון ולשמאלה מנהל אתר הבנייה. מתוך ארכיון זיוה ארמוניזיוה ארמוני בעת בניית בית הקיבוץ המאוחד בתל אביב, כאשר לימינה האדריכל חנן הברון ולשמאלה מנהל אתר הבנייה. מתוך ארכיון זיוה ארמוני
**זיוה ארמוני** (12 בפברואר 1926 – 21 באפריל 2010) הייתה אדריכלית ישראלית. התפרסמה בעיקר הודות להשתתפותה בתכנון בית הקיבוץ המאוחד בתל אביב ובניין הספרייה הלאומית בגבעת רם.

ביוגרפיה
--------

ארמוני נולדה וגדלה בתל אביב. אביה, מרדכי ארמוני, היה נגר מומחה, ממקימי סולל בונה ואמה תופרת עילית. היא למדה בגימנסיה הרצליה ונמשכה בצעירותה לאדריכלות.

בשנת 1944 הצטרפה לקיבוץ בית קשת ונמנתה על מייסדיו. לאחר מכן עברה לקיבוץ מעגן מיכאל. במסגרת חברותה בקיבוץ נשלחה ללמוד בטכניון בחיפה. עם סיום לימודי הארכיטקטורה בשנת 1955, חברה לאדריכל חנן הברון, שסיים את לימודיו שנה קודם לכן, והשניים הגישו הצעה לתחרות לתכנון בניין הספרייה הלאומית בקמפוס האוניברסיטה העברית בגבעת רם, שזכתה במקום הראשון.

ארמוני הצטרפה למחלקה לתכנון של הקיבוץ המאוחד. במהלך תקופה זו תכננו ארמוני והברון גם את בית הקיבוץ המאוחד ברחוב סוטין 27 בתל אביב. בניין זה מהווה את אחת מפסגות הסגנון הברוטליסטי אשר אפיין את הבנייה הישראלית בשנות ה-50. המבנה, שנחנך בשנת 1960, היווה את משכנם של הוועדות השונות, הארגונים והבנק של הקיבוץ המאוחד.

בשנת 1965 פרשה ארמוני מהמחלקה לתכנון ומחברותה בקיבוץ ופנתה לדרך עצמאית בתל אביב. כאדריכלית עצמאית תכננה מגוון פרויקטים: מבני ציבור, בתים פרטיים, חדרי אוכל, פנים באוניות נוסעים ועוד. ארמוני הרבתה לפרסם מאמרים וכתבות בעיתונות היומית ובכתבי עת ישראלים וכן כתבה את הערכים על תכנון העיר והאדריכלות של ניו יורק באנציקלופדיה העברית.
בשנת 1978 השתתפה בתערוכת אדריכליות ישראליות במרכז פומפידו בפריז.
בשנותיה האחרונות נאבקה למניעת הריסתו של בית הקיבוץ המאוחד, לאחר שנמכר לחברה קבלנית. היא לא הצליחה למנוע את הריסת הבניין. 

ארמוני נפטרה בדירתה בתל אביב בשנת 2010, בגיל 84. נקברה בבית העלמין קריית שאול.
ארכיונה הפרטי נתרם לארכיון אדריכלות ישראל.

רשימת עבודות נבחרות
-------------------

* **בית הקיבוץ המאוחד** ברחוב סוטין 27 בתל אביב (בשיתוף חנן הברון, נהרס), 1956.
* בניין **הספרייה הלאומית** בגבעת רם, ירושלים - הוקם על פי תוכנית שזכתה בתחרות, בשיתוף האדריכל חנן הברון ואחרים, 1960.
* **בית עליית הנוער**, אלונים, (בשיתוף חנן הברון), 1960.
* **בית העם - בית צבי**, קיבוץ חפציבה (נטוש), 1976.
* **בית הארחה גינוסר**, קיבוץ גינוסר.
* **מרכז הכשרה חקלאי**, לכיש.
* **בית סמילנסקי**, כפר שמריהו.

גלריית תמונות
-------------

* בית הקיבוץ המאוחד (נהרס), 12/07בית הקיבוץ המאוחד (נהרס), 12/07
* בית הארחה בקיבוץ גינוסרבית הארחה בקיבוץ גינוסר
* קטע מחזית "בית עליית הנוער" בקיבוץ אלונים, 4/12קטע מחזית "בית עליית הנוער" בקיבוץ אלונים, 4/12
* מרכז תרבות בקיבוץ חפציבהמרכז תרבות בקיבוץ חפציבה

קישורים חיצוניים
----------------

ויקישיתוף מדיה וקבצים בנושא **זיוה ארמוני** בוויקישיתוף
* ארכיון **זיוה ארמוני**, בספרייה הלאומית
* מידע על זיוה ארמוני בקטלוג "מרחב" של הספרייה הלאומית
* אסתר זנדברג, קומונה לאלפיון העליון, באתר הארץ, 8 בינואר 2008 (כתבה על התוכנית להריסת בית תנועת הקיבוץ המאוחד בת"א)
* אסתר זנדברג, נוגעת בתקרת הזכוכית, באתר "עכבר העיר", 8 באוקטובר 2008
* מיכאל יעקובסון, על פועלה ותרומתה של ארמוני לאדריכלות הישראלית, באתר 'חלון אחורי', מאי 2010
* מיכאל יעקובסון: סקירה על בית התרבות בקיבוץ חפציבה, באתר 'חלון אחורי', 10 בספטמבר 2015
* מיכאל יעקובסון: סיבוב בחדר אוכל בקיבוץ אלונים ובית עליית הנוער, באתר 'חלון אחורי', 1 באפריל 2017
* מיכאל יעקובסון: היונים יעופו והקהל יחזור: "בית צבי" הנטוש בחפצי-בה לקראת שיפוץ, 30 בספטמבר 2020, xnet

הערות שוליים
------------

1. ↑  זיוה ארמוני באתר חברה קדישא ת"א–יפו.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009878079805171
* VIAF: 1774162481032837680005
* WorldCat (עם VIAF): 1774162481032837680005

 |